เปิดตัวโครงการเกษตรกร Happy เฟส 2 เร่งส่งเสริมการบริโภคภายในประเทศต่อเนื่อง ช่วยเหลือเกษตรกร
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการพัฒนาและบริหารจัดการผลไม้ แถลงข่าวเปิดตัวโครงการเกษตรกร Happy เฟส 2 เพื่อช่วยเกษตรกรชาวสวน ลำไย เงาะ ลองกองในการขายผลไม้คุณภาพดี สดๆ จากสวนถึงบ้านของผู้บริโภคโดยตรงผ่าน platform ออนไลน์ ว่า เพื่อลดผลกระทบของเกษตรกรจากวิกฤตโควิด-19 ที่สร้างผลกระทบหลายด้านต่อการระบายผลไม้ตามฤดูการผลิตปี 2564 นำไปสู่ราคาผลผลิตตกต่ำ โดยช่วงสัปดาห์ที่ผ่านมาจึงเกิดโครงการเกษตรกร Happy เฟส 1 ขึ้น พบว่าประสบความสำเร็จ จากความร่วมมือจากภาคส่วนต่างๆ ทำให้ราคาผลไม้ขยับขึ้นอยู่ในระดับที่น่าพอใจ จึงเดินหน้าโครงการเฟส 2 เพื่อส่งต่อความช่วยเหลือเกษตรกรอย่างต่อเนื่อง เพราะขณะนี้ยังมีผลไม้ออกผลผลิตตามฤดูกาลอีกมาก ทั้งลำใย มังคุด ลองกอง ควบคู่กับส่งเสริมการผู้บริโภคอุดหนุนและบริโภคผลไม้ไทย เบื้องต้นยังจัดตั้งคณะทำงานเพื่อกระจายผลไม้ที่ออกมาในช่วงเวลานี้ไปทั่วประเทศ รวมถึงอยู่ระหว่างเร่งเจรจากับประเทศจีนกรณีการระงับนำเข้าผลไม้ไทยในช่วงนี้ โดยยืนยันว่า จะเพิ่มมาตรการตรวจเข้มการส่งออกผลไม้ไทยให้เข้มข้นมากขึ้น เพื่อให้เกิดการระบายผลไม้ไทยได้หลายช่องทาง ขณะเดียวกันระหว่างวันที่ 16-18 สิงหาคมนี้(64) กระทรวงเกษตรและสหกรณ์จะลงพื้นที่รับฟังปัญหาจากเกษตรกรผลไม้ไทยในพื้นที่ภาคเหนือและใต้ด้วย พร้อมเชื่อว่า โครงการเกษตรกร Happy เฟส 2 จะสำเร็จอีกได้ ยังต้องได้รับความร่วมมือจากทุกภาคส่วน ด้านนายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ กล่าวว่า ที่ผ่านมาผลไม้ไทย สามารถสร้างรายได้ให้กับประเทศจากการส่งออกกว่า 1 แสนล้านบาทต่อปี โดยปี 2564 ได้ประมาณการณ์ผลไม้ไทยมีผลผลิตเพิ่มขึ้นถึงร้อยละ 23 จากปีก่อนจาก 4.4 ล้านตัน เป็น 5.4 ล้านตัน เช่น ภาคตะวันออก ผลผลิตทุเรียนเพิ่มขึ้นเป็น 5.7 แสนตันจาก 5.5 แสนตัน / ภาคใต้ ผลผลิตทุเรียนเพิ่มขึ้นจาก 5.1 แสนตัน เป็น 6 แสนตัน / มังคุด เพิ่มจาก 1.2 แสนตัน เป็น 1.5 แสนตัน / เงาะ เพิ่มจาก 4.3 หมื่นตัน เป็น 5.5 หมื่นตัน / ลองกอง เพิ่มจาก 3.4 หมื่นตันเป็น 4.8 หมื่นตัน / ส่วนภาคเหนือ ผลผลิตลำใยเพิ่มขึ้นจาก 8 แสนตันเป็น 9.7 แสนตัน ซึ่งจากผลผลิตที่เพิ่มขึ้นจึงต้องบริหารจัดการเชิงรุกเร่งระบายผลไม้อย่างต่อเนื่อง ทำให้ผลไม้ไทยครองแชมป์การส่งออกเหนือสินค้าการส่งออกทุกประเภทได้ในเดือนมิถุนายน(64) ในอัตราเติบโตถึงร้อยละ 185 มีมูลค่าส่งออกรวมกว่า 7.17 หมื่นล้านบาท แต่เมื่อมีมีสถานการณ์โควิด-19 ที่ยืดเยื้อทำให้การส่งออกเริ่มติดขัด จึงต้องมีโครงการเกษตรกร Happy เฟส 1และ2 เพื่อเร่งส่งเสริมการบริโภคภายในประเทศในระยะนี้